Megalosaurus of Megalosourus (van die Grieks vir "groot akkedis") was ’n genus groot, vleisvretende teropode-dinosourusse van die Middel-Jura-periode se Batonium-tydsnede 166 miljoen jaar gelede. Hoewel fossiele van ander gebiede ook tot die genus gevoeg is, is die enigste sekere oorblyfsels van Megalosaurus van Suid-Engeland. Een van die eerste oorblyfsels, wat in die 17de eeu ontdek is, is die onderste deel van ’n femur. Robert Plot het dit oorspronklik beskryf as die bobeen van ’n oorlogsolifant uit die Romeinse Ryk, en daarna as ’n Bybelse reus. Die eerste wetenskaplike naam daarvoor was egter Scrotum humanum, wat deur Richard Brookes gebruik is as ’n onderskrif. Die been het hom waarskynlik aan menslike testikels laat dink. Vandag is die naam egter nie geldig nie. Megalosaurus was in 1824 die eerste genus dinosourusse wat ’n geldige naam gekry het, buiten voëls. Die tipe-spesie is Megalosaurus bucklandii, wat in 1827 ’n naam gekry het. In 1842 was Megalosaurus een van die drie genera wat Richard Owen gebruik het om sy groep Dinosauria te skep.